  Майя Бывальцева Ижкарын Дерябин проездысь выжез тупатъян ужъёсты 2016-тӥ арын 1-тӥ пӧсьтолэзёзь йылпумъяны чаклало. Ижкар Думалэн сессияз 14-тӥ оштолэзе со сярысь вераз кар администрациысь благоустройствоя но транспортъя управленилэн кивалтӥсез Сергей Кабанов. «Иж тыметлэн ӵыпетысьтыз выжез тупатъян ужъёсты 1-тӥ пӧсьтолэзёзь йылпумъяны чакламын», — ивортӥз Сергей Кабанов. Солэн верамезъя, 2016-тӥ арын ик Магистральной урамысь выжез рос-прос тупатъяны чакламын. Туннэ ӵектосъя ужкагазъёсты дасяло, соосты оштолэзь пумозь вуттыны кулэ. Выльдэмын луоз Славянской шоссеысь Пазелинка шур вамен выж но. Кар коньдэтысь ватсаса уксё висъяськиз ке, Грибоедов урамысь пыдын ветлон выжез тупатъялозы. Тодэ вайытом, 2014-тӥ арын 17-тӥ оштолэзе выжлэн чугунлэсь кенерез но пыдын ветлон сюреслэн люкетэз куашказ. Выжез кышкытлыкоен лыдъязы но отӥ мынон-ветлонэз ворсазы. Транспортэз выжлэн мукет палтӥз лэзизы. Но 2014-тӥ ар ӵоже выжез я усьтылӥзы, я быдэсак ворсаллязы. 2016-тӥ арын 13-тӥ толшоре ужъёсты нуон интые вуылӥз Удмуртилэн тӧроез Александр Соловьёв. Соку тупатъянэз йылпумъян дыр пусъемын вал — 1-тӥ инвожолы. Выльдон ужлэн оглом дуныз — 115 миллион манет котыр. Тегъёс: Авто Ижкар Удмуртия тупатъянужъёс  